În timp ce factorii politici de decizie ai Uniunii Europene vorbesc cu mândrie despre economia spațială a blocului comunitar și despre cum UE va deveni lider mondial în domeniul materialelor avansate, producția industrială s-a prăbușit la începutul lui 2024.
Declinul din prima luna a acestui an este de 6,7%, în comparație cu ianuarie 2023.
După o revigorare a producției industriale în UE în 2021 și 2022, survenită după declinul înregistrat în 2020, pe fondul pandemiei de coronavirus, luna martie 2023 a adus o nouă cădere și intrarea pe o tendință semnificativ depreciativă, astfel că producția industrială se află în prezent la nivelul consemnat la finele lui 2020.
Bunurile de capital, în picaj
Foarte important, cel mai mare declin în cadrul producției industriale, de 10,1%, a fost înregistrat în dreptul bunurilor de capital, esențiale pentru a susține dezvoltarea industrială a unei economii.
Bunurile de capital sunt bunuri, altele decât materiile prime şi combustibilul, utilizate pentru producţia altor bunuri şi/sau servicii. Ele includ clădirile, utilajele, locomotivele, camioanele, tractoarele etc.
A doua cea mai mare scădere, de 8,1%, a fost înregistrată în dreptul bunurilor de folosință îndelungată, o altă ramură a industriei care necesită folosirea intensivă de energie.
Reducerea producției industriale în 17 state EU
Cele mai mari scăderi anuale (ianuarie2024/ianuarie 2023) au fost înregistrate, potrivit datelor publicate de Eurostat, în Irlanda (-34,1%), Estonia (-8,6%) și Bulgaria (-7,6%).
La polul opus, Slovenia (+ 12,2%), Grecia (+10,5%) și Danemarca (+ 5,3%) au consemnat cele mai mari avansuri ale producției industriale în perioada amintită.
România face parte din plutonul membrelor blocului comunitar în care producția industrială s-a redus în ianuarie 2024 față de aceeași lună a anului trecut, declinul fiind de 4%.
Trebuie arătat că în nu mai puțin de șapte țări europene scăderea anuală a producției industriale în ianuarie s-a încadrat în intervalul 4-6%: România și Luxemburg (-4%), Olanda și Ungaria (-4,2%), Letonia (-5%), Germania (-5,4%) și Malta (-5,6%).
România, cădere peste lunile anterioare
În comparație cu decembrie 2023, producția industrială a scăzut la nivelul blocului comunitar în ianuarie 2024 cu 2,1%.
Și în acest caz, cel mai mare declin a fost consemnat în dreptul bunurilor de capital: minus 12,8%.
Irlanda (-29%), Malta (-9,4%) și Estonia (-6,6%) sunt țările în care producția industrială a scăzut cel mai mult în ianuarie 2024, în comparație cu decembrie 2023.
La polul opus, cele mai mari creșteri au fost înregistrate în Polonia (+13,3%), Slovenia (+10,6%) și Lituania (+7,2%).
România a consemnat un declin lunar al producției industriale de 3,4%, cel mai mare din ultima perioadă.
Pentru comparație, decembrie 2023 a adus o creștere lunară cu 1,6% a producției industriale, în noiembrie 2023 s-a înregistrat un declin de 0,2%, în octombrie o scădere de 2,3%, în septembrie 2023 un avans de 1,7%, în august anul trecut o diminuare cu 0,6% etc.
Articol realizat in colaborare cu Risco.ro
...citeste mai departe despre "În timp ce la Bruxelles se vorbește despre economie spațială și materiale avansate, producția industrială e în cădere liberă" pe Ziare.com